《自云门步至平阳作》
清代·柯崇朴

昨夜宿云门，晨兴事清盥。萦纡出松径，犹见明星烂。

顷时岚雾收，旭日乃始旦。岩峦迫回合，苍翠正凌乱。

前瞻化鹿峰，隐约钓台畔。溪明鱼自跃，筱密猴相唤。

谷口闻鸣钟，林端辨烟爨。今为祇树林，旧是平阳观。

盛衰固有由，兴废何足叹。

作者简介：清浙江嘉善人，字寓匏。康熙间副贡生，官内阁中书舍人。乾隆初举鸿博，以丁忧未试。与弟维桢殚心经籍，以好客好书称于时。有《振雅堂集》。